**Blåmaskehornravn** (*Bucorvus abyssinicus*) er en monotypisk art i slekten *Bucorvus*, som inkluderer to arter og er eneste slekt i underfamilien hornravner (Bucorvinae). Maskehornravnene inngår i hornfuglfamilien (Bucerotidae). Den andre arten i slekten er rødmaskehornravn (*B. leadbeateri*). Arten listes som *livskraftig* på IUCNs rødliste.

Maskehornravnene er nærmere knyttet til det terrestriske miljøet enn sin nære slektninger, neshornfuglene, som i større grad er trelevende.

Biologi
-------

Blåmaskehornravn (hann)
Blåmaskehornravn er en stor standfugl på cirka 90–100 cm. Hannene veier omkring 4 000 g og er noe større enn hunnene. Fjærdrakten er sort med hvite primærfjær. Vingene er brede og håndsvingfjæra fri. Hannene har blå bar hud rundt øynene, rød halshud og rød strupepose med en prominent blå flekk. Strupeposen kan blåses opp. Det enorme nebbet er langt og har prominent hjelm på overnebbet, hvis innerste del er gult. Resten av nebbet er tilnærmet sort Hunnene har helt blå halshud og strupepose, og hjelmen på overnebbet er litt mindre prominent.

Blåmaskehornravn søker til tørrere habitat enn rødmaskehornravnen og er utbredt i Sahelbeltet i Afrika, der den trives på savanne og i semitørr halvørken, i høyder opp til 3 257 moh i Etiopia. Fuglene er hovedsakelig standfugler. Arten eter et bredt utvalg av virveldyr og virvelløse dyr, som øgler, biller og larver. Arten eter også åtsler og noe frukt. Som regel leter fuglene etter mat parvis eller som ei familiegruppe på tre, men ikke-hekkende voksne fugler og ungfugler kan samle seg i grupper på opp mot 14 individer når de eter.

Lite er kjent om hekkebiologien. Hunnene legger i juni–august i Vest-Afrika, så tidlig som januar i Nigeria og Uganda, og så sent som november i Kenya. Par er territoriale, og det er kjent at fuglene kan ha territoriale kamper med hjelmstanging. Redet bygges i et naturlig hulrom i et høyt tre, spesielt i baobab (*Adansonia*), eller mer sjelden i hulrom i steinformasjoner. Hannen bringer byggematerialene, som regel tørt løv og lignende. Inngangen forsegles ikke. Hunnen legger 1–2 egg, men bare ett avkom når flygedyktig alder. Inkubasjonstiden tar cirka 37–41 dager og avkommet blir flygedyktig etter cirka 80–90 dager. Hannen mater hunnen mens hun ruger. Fra ungen er omkring 21–33 dager gammel bidrar begge foreldrene med matingen.

* hannhann
* hunnhunn

Referanser
----------

1. 1 2 3  Kemp, A.C. & Boesman, P. (2017). Northern Ground-hornbill (*Bucorvus abyssinicus*). In: del Hoyo, J. Elliott, A. Sargatal, J. Christie, D.A. & de Juana, E. (eds.). *Handbook of the Birds of the World Alive*. Lynx Edicions, Barcelona.

Eksterne lenker
---------------

* (en) *blåmaskehornravn* i Encyclopedia of Life Rediger på Wikidata

* (en) *blåmaskehornravn* i Global Biodiversity Information Facility Rediger på Wikidata

* (no) *blåmaskehornravn* hos Artsdatabanken Rediger på Wikidata

* (en) *blåmaskehornravn* hos ITIS Rediger på Wikidata

* (en) *blåmaskehornravn* hos NCBI Rediger på Wikidata

* (en) *Kategori:Bucorvus abyssinicus* – bilder, video eller lyd på Wikimedia Commons Rediger på Wikidata

* (en) *Bucorvus abyssinicus* – galleri av bilder, video eller lyd på Wikimedia Commons Rediger på Wikidata

* *Bucorvus abyssinicus* – detaljert informasjon på Wikispecies Rediger på Wikidata

  


|  |  |
| --- | --- |
| Oppslagsverk/autoritetsdata | Store norske leksikon
 |